DECLARAREA 
REPUBLICII DEMOCRATICE MOLDOVENEŞTI 
ÎN CONTEXTUL REVOLUȚIEI RUSE DIN 1917 


Dr. hab. Gheorghe COJOCARU, 
Institutul de Istorie, Chişinău, Republica Moldova 


Abstract: This article discusses the subject of formation of the Moldovan 
Democratic Republic in the context of the Russian revolutions of 1917. The 
author ascertains that the complicated process of self-determination of Bessarabia 
originated both in the phenomenon of contamination with the ideas of political and 
social emancipation of the Russian Revolution, as well as in the past and the vigor 
of the national movement in the territory between the Prut and the Dniester. It is 
stressed that the Moldovan Democratic Republic was a truly democratic entity that 
did not accept the Bolshevik power and which tended to align externally with the 
Triple Entente” camp. 

Keywords: Bessarabia, Sfatul Țării (Country Counsel), Russian Revolution, 
Moldovan Democratic Republic, Russian Democratic Federative Republic, Ukraine, 
Bolshevik Government, Constituent Assembly of All Russia, People's Assembly. 


Formarea pe baze largi democratice în toamna anului 1917 a unui organism 
legislativ ţinutal, Sfatul Ţării, al fostei gubernii Basarabia a Imperiului Rus, își avea 
rădăcinile atât în fenomenul contaminării cu ideile de emancipare politică şi socială 
ale Revoluţiei Ruse, cât şi în trecutul mișcării naționale dintre Prut şi Nistru. Basarabia 
a avut un statut de autonomie regională în cadrul Imperiului între 1818-1828, iar 
cerința unei Diete autonome a fost articulată la Chişinău în anii primii revoluţii ruse 
de la începutul secolului al XX-lea. Prin urmare, nu întâmplător autoritatea acestei noi 
instituții a fost recunoscută şi salutată de reprezentanţii organelor administrative locale, 
ai „comitetelor revoluţionare”, ai diverselor grupări politice, organizaţii profesionale, 
culturale, confesionale şi ai minorităţilor etnice. Aceasta a contribuit la consolidarea 
prestigiului şi statutului Sfatului Țării ca instituţie politică reprezentativă şi legislativă 
supremă în raport cu oricare alte organe administrative sau „revoluţionare” existente 
în Basarabia. Totodată, de la prima sa şedinţă în interiorul Sfatului Țării s-a atestat 
prezenţa a două curente de opinie (1) — cel dominant în acea fază — care pleda pentru o 
autonomie provincială în cadrul unei proiectate federaţii de state democratice, acordând 
prioritate ideilor politice şi sociale în raport cu cele naţionale şi (2) — mai firav atunci, 
dar care dovedea un suficient potenţial uman ca să devină ulterior predominat — ce 
şi-a fixat drept scop principal emanciparea naţională şi găsirea unui modus vivendi, 
reciproc convenabil, cu etniile conlocuitoare. Aceste două linii de comportament 
politic vor marca de la bun început evoluţiile din cadrul Sfatului Țării. 

În cea ce priveşte relaţiile cu autorităţile centrale, Sfatul Ţării nu a văzut în 
guvernul Comisarilor Poporului un succesor legitim al Guvernului Provizoriu!. 

Formarea de către autorităţile de la Petrograd a „Federaţiei Sovietice Ruse” era 
privită drept o preluare aparte a lozincii revoluţiei ruse din februarie 1917 cu privire 
la Federaţia Democratică, având menirea să facă mai atractivă faţada noii guvernări. 
Sfatul Țării nu a stabilit şi nu a întreţinut relaţii cu puterea bolşevică. 

Optând pentru coexistența, pe principii benevole şi egale în drepturi, în cadrul 
unei federaţii de state democratice create în perimetrul fostului Imperiu rus, Sfatul 
Țării a tins să participe în realitate la construcţia acestei comunități. 

Astfel, în şedinţa instituției legislative din 27 noiembrie a fost acceptată 
invitația Radei Centrale a Ucrainei de a trimite delegaţi la Kiev pentru formarea 
unui guvern unit al Republicii Federative Ruse/ Delegații de la Chişinău urmau să 
pledeze pentru (1) încheierea războiului fără anexe şi contribuţii, respectându-se 
dreptul la autodeterminare deplină a naţiunilor; (2) desemnarea unei componenţe 
socialiste omogene a viitorului guvern al acestei Republici Federative Ruse, 
asigurându-se o reprezentare plenară teritoriilor naţionale organizate care aveau 
dreptul la autodeterminare şi la autonomie teritorial-politică. 

La 2 decembrie 1917, prin votul unanim al tuturor deputaților, Sfatul Ţării a 
proclamat Republica Democratică Moldovenească. Basarabia, în baza dreptului 
la autodeterminare şi organizare de stat național-teritorială, în scopul instaurării 
ordinii şi consolidării cuceririlor revoluţiei ruse din februarie, era declarată 
Republică Democratică Moldovenească (RDM), ca parte egală în drepturi a viitoarei 
„Republici Federative Democratice Ruse unice”. Conform Declaraţiei, până la data 
convocării Adunării Populare a Basarabiei, aleasă în baza votului universal, Sfatul 
Țării reprezenta puterea supremă a noii Republici. 

În Declaraţia privind formarea Republicii Democratice Moldovenești, Sfatul 
Țării trasa mai multe obiective, între care: (1) convocarea unei Adunări Populare, 
aleasă în urma unui scrutin democratic (cu reprezentare proporţională); (2) „trecerea 
tuturor pământurilor fără răscumpărare în mâinile poporului truditor pe baza 
principiilor de folosire egalitară”, ceea ce în fapt corespundea ideii socializării 
pământului; (3) reglementarea funcţionării întreprinderilor, stabilirea zilei de muncă 
de 8 ore în întreprinderi şi a controlului de stat asupra producţiei şi veniturilor, 
asigurarea egală a populaţiei cu produse alimentare şi obiecte de primă necesitate; (4) 
organizarea alegerilor locale în baza votului universal în localităţile în care acestea 
încă nu avuseseră loc; (5) consolidarea tuturor libertăţilor fundamentale cucerite de 
revoluţie; (6) anularea pedepsei capitale; (7) asigurarea egalităţii în drepturi tuturor 
minorităţilor naţionale şi acordarea dreptului la autonomii cultural-naţionale- 
personale; (8) deschiderea şcolilor cu instruire în limbile materne ale tuturor etniilor 
conlocuitoare; (9) organizarea unităţilor militare naţional-teritoriale; (10) încheierea 
unei păci fără anexe şi contribuţii, în înţelegere cu Aliaţii şi cu toate popoarele 
Republicii Federative Ruse. În fond, în actul de formare a Basarabiei autonome erau 
reluate toate ideile şi valorile fundamentale ale Revoluţiei din februarie. 

Organul suprem al Basarabiei lansa un apel către întreaga populaţie să stea la 
straja Adunării Constituante din întreaga Rusie, îndemnând-o „la muncă comună 

în bună înţelegere şi la construcţia vieţii noi pe principiile libertăţii, egalității şi 
fraternității”, ca o condiţie esenţială pentru salvgardarea autonomiei şi patriei 
comune — Republicii Federative Democratice Ruse. 

Printr-o telegramă, textul rezumativ al Declaraţiei privind Republica Democratică 
Moldovenească a fost adus la cunoştinţa Radei Centrale, Consiliului Comisarilor 
Poporului de la Petrograd, altor autorități formate în spaţiul fostei Rusii mari?. 

Declararea Republicii Democratice Moldoveneşti ca parte componentă a 
Republicii Federative Democratice Ruse adeseori este interpretată drept aderarea 
Basarabiei la Rusia sovietică, în frunte cu Consiliul Comisarilor Poporului. O asemenea 
interpretare este totalmente eronată, deoarece (1) această proiectată Federație Rusă nu 
coincidea, nici ca teritoriu, nici ca formă de organizare statală, cu Rusia propriu-zisă, 
ea urmând să reunească pe principii benevole, egale şi democratice teritoriile naţionale 
din cadrul fostului Imperiu rus, proclamate republici, între care ca membru egal cu 
celelalte state, şi Rusia în frontierele sale naturale; (2) această comunitate de state — 
autonome şi independente — a existat doar în fază de proiect, era „numai postulată, dar 
în realitate nu fusese nici organizată, nici proclamată!”*; (3) Sfatul Ţării, ca şi Rada 
Centrală de la Kiev şi alte instituţii reprezentative similare constituite în teritoriile 
naţionale ale fostului Imperiu, nu a recunoscut oficial puterea bolşevică şi, eventual, 
ar fi fost dispus să vadă în guvernul condus de V. I. Lenin (Ulianov) doar o instituţie 
a Rusiei, nu şi a Federaţiei, al cărei statut, organisme administrative şi legislative 
trebuiau să fie edificate de comun acord de toate statele participante la acest proiect. 
Lozinca Federaţiei Democratice, ca şi cea privind Adunarea Constituantă a întregii 
Rusii, a fost unul din laitmotivele principale ale Revoluţiei ruse, rămase nerealizate. 

Relaţiile dintre viitoarele autorităţi centrale ale Federaţiei Ruse şi Basarabia 
urmau să se deruleze doar pe linia instituţiilor executive. Actele normative ale 
unei eventuale instituţii legislative a fostei metropole nu puteau avea supremație 
decizională în Basarabia (pr.-v. nr.8). Proiectul de Regulament cu privire la 
administraţia Basarabiei stabilea menţinerea în vigoare a tuturor legilor Statului 
Rus, cu derogările existente pentru ţinutul local, care nu au fost anulate de Guvernul 
Provizoriu ori de Sfatul Ţării, precum şi a tuturor legilor şi regulamentelor editate de 
Guvernul Provizoriu după | martie 1917 şi reeditate de Senat. Legislatorii au pus la 
temeliile Basarabiei un sistem politic parlamentar, în care şeful executivului deținea 
poziţii proeminente în ansamblul puterii de stat. 

În fapt, în condiţiile de atunci, prin proclamarea Republicii Moldoveneşti în 
cadrul unei viitoare Republici Federative Democratice Ruse Basarabia se declara 
independentă“. Includerea acestei prevederi în Declaraţia din 2 decembrie a fost 
determinată de contextul general al epocii. Tânăra clasă politică basarabeană în acea 
fază credea sincer că reunirea în cadrul unei Federaţii ar fi fost o cale de salvgardare 
a idealurilor revoluţionare şi a democraţiei. Totodată, declararea Republicii 
Moldovenești în cadrul Federaţiei Ruse „a mai fost şi o manevră tactică, necesară”. 

La 29 decembrie 1917, răspunzând invitaţiei autorităţilor de la Kiev, Sfatul 
Țării a decis trimiterea unei delegaţii la Conferinţa de pace cu Puterile Centrale 


631 


de la Brest-Litovsk“. Delegaţia de la Chişinău la negocierile cu Puterile Centrale 
trebuia să pledeze pentru: (1) includerea în proiectul de pace preliminară a 
prevederii „unei autonomii complete” a Republicii Democratice Moldoveneşti, 
în graniţele Basarabiei, statut care urma să rămână valabil până la convocarea 
Adunării Populare basarabene ce urma să decidă asupra cursului în continuare al 
statului; (2) indivizibilitatea teritoriului Republicii, în graniţele fostei provincii 
Basarabia, precizându-se că nici o parte din teritoriul Republicii Moldovenești 
nu putea fi înstrăinată „în beneficiul altui stat”; (3) afirmarea principiilor expuse 
în Declaraţia Sfatului "Țării din 2 decembrie, până în clipa convocării Adunării 
Populare basarabene; (4) recunoaşterea Consiliului Comisarilor Poporului „numai 
ca guvern al Marii Rusii”, toate înțelegerile cu acest guvern fiind privite „numai din 
acest punct de vedere”. Toate aceste instrucţiuni, se sublinia în mandatul delegaţiei, 
aveau un caracter imperativ, neputând fi modificate fără acordul puterii executive de 
la Chişinău, adică al Consiliului Directorilor”. 

Însă, deplasarea delegaţiei la Brest-Litowsk a fost zădărnicită de degradarea 
rapidă a situaţiei şi de instabilitatea politică din centrul Basarabiei, pacea fiind 
încheiată în lipsa reprezentanţilor Republicii Moldoveneşti (pr.-v. nr.62). În 
legătură cu aceasta, s-ar cere de observat că (1) la începutul anului 1918 Republica 
Moldovenească încă nu-şi proclamase independenţa, de jure, şi deci, aceasta 
ar fi trebuit mai întâi să fie declarată pentru a fi admisă la negocieri şi a dobândi 
consacrare internaţională; (2) Basarabia, în acea fază, se afla încă în zona de control 
a Antantei, care, evident, era interesată în păstrarea în continuare a controlului său 
asupra spatelui Frontului Român. 

Guvernul Republicii Moldovenești urma să stabilească relaţii cu Guvernul de la 
Kiev, să negocieze cu autorităţile ucrainene o serie de chestiuni politice, teritoriale, 
economice, naţionale, militare şi financiare şi să încheie cu Ucraina un Tratat politic 
cuprinzător. O delegaţie a Sfatului Țării, formată la sf. anului 1917, trebuia să ceară 
Kievului forţe reale pentru salvgardarea Republicii, ameninţată să cadă pradă trupelor 
ruse dezorganizate, evacuate de pe Frontul Român. Reprezentanţii autorităţilor de 
la Chişinău trebuiau să se solidarizeze cu punctul de vedere ucrainean referitor la 
război şi pace, la necesitatea apărării Adunării Constituante din întreaga Rusie şi 
la autoritatea viitorului guvern al întregii Rusii, care să ţină cont de voinţa tuturor 
naţiunilor emancipate. 

Spre deosebire de Republica Moldovenească, Ucraina a participat la conferinţa 
de la Brest-Litovsk şi a încheiat o pace separată cu Puterile Centrale. Documentele 
semnate de guvernul Ucrainei la Brest-Litovsk fixau frontiera statului ucrainean 
pe râul Nistru. Guvernul de la Kiev a recunoscut explicit dreptul Basarabiei de 
a dispune de ea însăşi într-o serie de adrese trimise autorităţilor basarabene atât 
înaintea începerii conferinţei de la Brest-Litowsk, cât şi în cursul lucrărilor ei. 
Este de remarcat că după declararea independenţei Ucrainei ministrul Şulghin a 
comunicat reprezentantului României la Kiev, generalului Coandă, că guvernul său 
nu se va mai opune ca Basarabia să înfăptuiască unirea cu România, „dacă se doreşte 

aceasta”. Mai mult, el a declarat că guvernul ucrainean „va ajuta unirea” ținutului cu 
statul român:. În subtextul acestor propuneri se ascundea dorinţa autorităţilor de la 
Kiev ca România să recunoască în schimb statul ucrainean independent. 

Sfatul Ţării a desfăşurat din primele zile o activitate complet independentă 
de autorităţile de la Petrograd, sucombate în urma loviturii bolşevice de stat, iar 
Republica Moldovenească, cu sau fără dorinţa sa, a devenit, de facto, o entitate 
independentă de fostul centru chiar de la data decretării. Una din principalele cauze 
care a îndepărtat Basarabia, până la o ruptură definitivă ulterior, de fosta metropolă a 
fost lovitura bolşevică din 25 octombrie / 7 noiembrie 1917, neîncrederea şi temerea 
de politica şi practicile dictaturii unui singur partid, care tindea să anuleze toate 
libertăţile câştigate în urma Revoluţiei din februarie. 

Autorităţile executive de la Chişinău au examinat situaţia creată după 
proclamarea independenţei statului ucrainean prin Universalul nr.4, din 13 ianuarie 
1918 (st.v.) şi au conchis că decretarea independenţei Republicii Moldoveneşti 
devenise o necesitate vitală. Republica Moldovenească urma la rândul ei să-şi 
proclame independenţa pentru a nu deveni obiectul unor pretenţii anexioniste. 

La 24 ianuarie (st. v.), după ce trupele române au intrat în Basarabia cu 
aprobarea Aliaților, Sfatul Țării a adoptat cu unanimitate de voturi Declaraţia 
care proclama Republica Democratică Moldovenească independentă. O sarcină 
prioritară pentru politica externă a Republicii era „stabilirea unor relaţii paşnice 
cu toate statele apropiate şi îndepărtate, precum şi încheierea unor acorduri 
prietenești cu ele în domeniul politicii şi economiei”. Republica Moldovenească 
se pronunţa pentru „încheierea cât mai grabnică a păcii democratice generale de 
comun acord cu toți aliaţii”. În politica internă, ea îşi propunea „consolidarea tuturor 
libertăţilor şi drepturilor cucerite de Revoluţie şi proclamate în Declaraţia Sfatului 
Țării din 2 decembrie 1917”. Sfatul Ţării reconfirma angajamentul de a convoca 
neîntârziat Adunarea Populară a Basarabiei, care trebuia să adopte Constituţia şi 
să stabilească „relaţiile de alianţă cu alte state”, dacă aceasta ar fi fost spre binele 
popoarelor tânărului stat independent. O sarcină urgentă pe agenda autorităților 
rămânea în continuare soluţionarea problemei agrare prin trecerea pământului 
„fără răscumpărare către poporul truditor pentru folosință egală”. Parlamentul şi 
Consiliul de Miniştri se angajau să elaboreze în cel mai scurt termen cadrul juridic 
şi normativ necesar depăşirii declinului social-economic şi cultural. Drept argument 
că Armata Română nu ameninţa independenţa Republicii erau invocate garanţiile 
Aliaților şi declarațiile respective ale reprezentanţilor oficiali ai României. 

Consiliul de Miniştri a adus la cunoştinţa Statelor Aliate această Declaraţie a 
Sfatului Țării, care au dat asigurări — dar numai verbale — reprezentanţilor Chişinăului 
că recunoşteau Republica Moldovenească independentă. 

În concluzie, formarea Republicii Democratice Moldoveneşti independente 
s-a realizat ca parte integrantă a procesului istoric ce s-a desfăşurat pe atunci în 
această parte a Europei. Independenţa a fost o rezultantă a conlucrării unor factori 
istorici obiectivi între care, dizolvarea Imperiului Rus, pe de o parte, şi proclamarea 

Republicii Ucrainene independente şi ruperea legăturilor directe ale Basarabiei cu 
Rusia, pe de altă parte, precum şi opţiunea clasei politice basarabene pentru o statalitate 
proprie în acele circumstanțe complicate”. Dar însăşi amplasarea geopolitică dură 
a Basarabiei, slăbiciunile interne şi situaţia social-economică extrem de precară 
a tinerei Republici ofereau prea puţine şanse pentru ca independenţa declarată să 
dobândească un conţinut adecvat. Şi această realitate crudă era profund percepută 
de oamenii politici basarabeni. Pândită de riscul de a deveni un teatru sângeros al 
pretențiilor teritoriale, Basarabia, aşa cum rezultă din luările publice de atitudine 
a factorilor decizional de la Chişinău, nu se va cantona în faza unei independenţe 
iluzorii, ci va căuta şi alte soluţii care să-i asigure securitatea şi evoluţia pașnică. În 
circumstanţele complicate de la sf. 1917 — înc. anului 1918, Republica Democratică 
Moldovenească a fost un vehicol util în procesul de autodeterminare şi de regăsire a 
Basarabiei în familia românească. 

Privită strict în contextul revoluțiilor ruse din 1917, declararea Republicii 
Democratice Moldovenești este un produs al Revoluţiei din februarie în condiţiile 
mişcării de emancipare politică și naţională din Basarabia, care a continuat să apere 
idealurile acestei faze ale revoluţiei şi după 25 octombrie. În mod inevitabil, ca 
şi în multe alte părți, neacceptarea legitimității guvernului bolșevic ca succesor 
al Guvernului Provizoriu sau acceptarea acestuia exclusiv ca autoritate a Rusiei 
sovietice a degenerat într-o încercare eşuată ale unor forțe marginale de a instaura 
puterea sovietică la Chişinău şi într-un conflict politico-diplomatic sovieto-român. 
În același timp, formarea Republicii Democratice Moldoveneşti a consemnat un 
moment de vârfal mișcării naționale din Basarabia, reprezentând și astăzi, la distanță 
de peste o sută de ani de la acele evenimente, una din paginile cele mai luminoase 
ale istoriei noastre contemporane. 

